ПРОМЕТ ПРАВА ОПЛЕМЕЊИВАЧА БИЉНИХ СОРТИ

Пренос права оплемењивача

Члан 29.

Носилац права оплемењивача може своје право оплемењивача у односу на заштићену сорту, у целини или делимично, уговором да пренесе на друго лице.

Уговор о преносу права оплемењивача из става 1. овог члана мора бити у писменој форми.

На захтев једне од уговорних страна, уговор о преносу права оплемењивача из става 1. овог члана уписује се у Регистар пренесених права оплемењивача, који води Министарство.

Уговор о преносу права оплемењивача из става 1. овог члана који није уписан у Регистар пренесених права оплемењивача не производи правно дејство према трећим лицима.

Регистар пренесених права оплемењивача нарочито садржи:

1) име и презиме, односно назив и адресу, односно седиште носиоца права оплемењивача;

2) име и презиме, односно назив и адресу, односно седиште лица на које се преноси право оплемењивача;

3) број и датум уговора којим се преноси право оплемењивача;

4) име сорте и биљну врсту.

Подаци из Регистра пренесених права оплемењивача су јавни.

Министар прописује ближу садржину и начин вођења Регистра пренесених права оплемењивача.

Уступање права коришћења заштићене сорте

Члан 30.

Носилац права оплемењивача може право коришћења заштићене сорте из члана 25. овог закона (у даљем тексту: лиценца), у целини или делимично, да уступи другом лицу, на основу уговора о лиценци, која може бити искључива или неискључива лиценца.

Уговор о лиценци из става 1. овог члана мора бити у писменој форми и мора садржати: обим права и време на које се то право уступа, као и висину уговорене накнаде за коришћење тог права.

На захтев једне од уговорних страна, уговор о лиценци из става 1. овог члана уписује се у Регистар уговора о лиценци, који води Министарство.

Уговор о лиценци из става 1. овог члана који није уписан у Регистар уговора о лиценци не производи правно дејство према трећим лицима.

Регистар уговора о лиценци нарочито садржи:

1) име и презиме, односно назив и адресу, односно седиште носиоца права оплемењивача;

2) име и презиме, односно назив и адресу, односно седиште лица коме се уступа право коришћења заштићене сорте;

3) број и датум уговора о лиценци;

4) име сорте и биљну врсту.

Подаци из Регистра уговора о лиценци су јавни.

Министар прописује ближу садржину и начин вођења Регистра уговора о лиценци.

\*Службени гласник РС, број 88/2011